דן גרונפלד

דן גרונפלד (נולד ב-7 בפברואר 1984) הוא כדורסלן עבר ישראלי-אמריקאי ששיחק בעמדת הסמול פורוורד.

ביוגרפיה 
גרונפלד נולד בניו ג'רזי למשפחה יהודית שהיגרה מרומניה ב-1963. אביו הוא ארני גרונפלד, בעברו כדורסלן בליגת ה-NBA והג'נרל מנג'ר של הוושינגטון ויזארדס.

גרונפלד שיחק ארבע שנים במכללת סטנפורד. הוא לא נבחר בדראפט ועבר ב-2006 לשחק בגרמניה בקבוצת אולדנבורג, בה שיתף פעולה עם דיאור פישר ודורון פרקינס. לאחר עונה אחת עבר גרונפלד לקבוצה הספרדית גראנדה ששיחקה בליגה השנייה, ושיחק בה בעונת 2007/08. בסיום עונה זו שבה קלע בממוצע 14.7 נקודות למשחק עזב גרונפלד את הקבוצה ונבחן בקבוצת ה-NBA ניו יורק ניקס שהחליטה לא לצרפו לעונת המשחקים 2008/09. הוא חזר לליגה הספרדית השנייה וחתם בוואיאדוליד. בעונה הראשונה שלו עלה עם הקבוצה לליגה הבכירה בספרד, ליגת ה-ACB. בקיץ 2009 השתתף גרונפלד במשחקי המכביה ה-18 עם נבחרת ארצות הברית שזכתה במדליית הזהב. במשחק הגמר מול הנבחרת הישראלית קלע גרונפלד 25 נקודות. הוא שב לשחק עונה נוספת בוואיאדוליד וסיים עמה במקום ה-13 בליגה הבכירה.

לקראת עונת 2010/11 חתם בקבוצת בני השרון מליגת העל בישראל. מתוקף חוק השבות זכה גרונפלד לאזרחות ישראלית ולפיכך נחשב כשחקן מקומי ולא כשחקן זר, עובדה שעזרה לקבוצתו להתמודד עם החוק הרוסי שהונהג באותה עונה. בני השרון סיימה את העונה הסדירה במקום ה-4 וגרונפלד קבע ממוצעים של 13.7 נקודות ו-4.5 ריבאונדים למשחק. לאחר עונה זו חתם בקבוצת הפועל חולון יחד עם מאמנו מבני השרון, דן שמיר. בעקבות קשיים תקציביים לא הצליחה חולון להעביר את חוזהו של גרונפלד בבקרה התקציבית והוא לא שותף במשחקיה בליגה. בעקבות זאת עזב את חולון וחתם ב-2 בנובמבר 2011 על חוזה לשתי עונות בהפועל ירושלים. לקראת עונת 2013/2014 חתם בבני הרצליה ובתום עונה זו פרש ממשחק.

קישורים חיצוניים

 
 ברק חקלאי, היהודי הנודד, באתר מנהלת ליגת העל בכדורסל, 15 בנובמבר 2010

הערות שוליים

כדורסלנים ישראלים
כדורסלנים אמריקאים
כדורסלני בני השרון
כדורסלני הפועל ירושלים
כדורסלני אוניברסיטת סטנפורד
כדורסלני אולדנבורג
ניו ג'רזי: כדורסלנים
אמריקאים ממוצא יהודי-רומני
ישראלים ילידי ארצות הברית
ישראלים שנולדו ב-1984